# Anna Ar Gardien

Oberennoù damheñvel pe handelvoù all zo ivez, gwelout Anna ar Gardien.
| ◄ Annaig Lukas (eil kentel) | Anna Ar Gardien | Kloarek Laoudour ► |
Na selaouet holl na selaouet, Ur werz a zo a-newe savet ; Ur werz a zo a-newe savet, D’ar Gardien koz ha d’he verc’hed.
 Ar Gardien koz a lavare, O troc’ha bara d’he vugale : — Ma merc’hed, diouzinn mar sentet, D’al leur-newe na efet c’hui ket,
 Rag eno ’vô ’nn aotro Mezobran, Ha Mezomeur, ha Mezomorvan ; Hag iwe ann aotro Runangô, Gwasa merc’hetaër ’zo er vrô.
 — ’Wit bet drouk gant ann nep a garo, ’Wit d’al leur-newe me ’ielo, Ha mar be sonerrienn, me danso, Ha mar na ve ket, me a gano !
Ann aotro Mezomeur ’c’houlenne Euz he baj bihan hag en de-se ; — Ma fajig bihan, d’in-me lâret, Piou ar merc’hed koant ’zo arruet ?
 — Merc’hed Ar Gardien eo ar re-se, ’Zo bet en de-man euz taol Doue. — ’Wit ma vijent bet euz taol Doue, Na dlefoant ket dont d’al leur-newe ;
Dlefoant bout ’c’h ober tro ’r chapello, Hag o lavaret ho fedenno. Ma fajig bihan, d’in lâret Pe hano lârer eux ar merc’hed ?
 — Nag ar verc’h hena a zo Anna, Hag ar iaouanka, Marianna. — Deus-te ganin-me, ha deus raktal, Ma ’z inn d’ho goulenn ewit dansal.
 — Na ma mestrig paour, mar am c’haret, Ma c’hoar-vageres a respetfet ; Respetet ma c’hoar-vageres d’in, Me ’chommo ur bloaz d’ho servijin.
 — Na diskouez da c’hoar-vageres d’in, Ha mar n’eo ket koant hi respetin. — Ma c’hoar-vageres, Anna ’r Gardien, Braoa feumelenn ’varch en dachenn !
 — Demad d’ac’h, Marianna ’r Gardienn, Pegement a goust d’ac’h ar walenn ; Pegement a goust d’ac’h ar walenn, Dimeuz hoc’h abit kamolot-gwenn ?
 — Aotro Mezomeur, ma iskuzet, N’ouzonn ket pegement eo koustet ; N’ouzonn ket pegement eo koustet, Gant ma c’hoar Annaïg e klewfet.
 — Lâret d’in, Annaïg ’r Gardienn, Pegement ê koustet ar walenn ; Pegement ê koustet ’r walenn d’ac’h Dimeuz hoc’h abit kamolot glaz. ?
 — Na hoc’h affer, aotro, na eo ket, Kloz ez oa ho ialc’h pa oa paeet ; Kloz ez oa ho ialc’h pa oa paeet ; Hag hini ma zad ’oa digorret ;
Hag hini ma zad ’oa digorret, Marteze ’sonj d’ac’h ’m eus hi laeret ? — Kent ma ’z i er-mês euz al leur-me, Me am bô paeet did ar gomz-se !
 Marianna ’r Gardien a lâre D’ann aotro Mezomeur eno neuze : — Aotro Mezomeur, mar am c’hredet, Euz ma c’hoar Anna n’em fachet ket,
 Rag ’tre he broz hag he semizettenn, Honnes ’zoug ur vâz a daou-benn ; Honnes ’zoug ur vâz a daou-benn, Kapabl, aotro, da dorri ho penn.
 Met ur c’huitell arc’hant ’oa gant-han, Ter c’huitelladenn ’n eus grêt en-han; Ter c’huitelladenn en-han ’n eûs grôt, Seitek den-jentil ’zo arruet.
 Kriz a galon ann nep na oelje Ebars al leur-newe ma vije, ’Welet al leur-newez o ruia Gant goad ann dud-jentil o skuilla ;
 Gant goad ann dud-Jentil o skuilla, Anna ’r Gardien euz ho lac’ha ; Hi a lac’he seis gant un tol-bâz Ha difenn he c’hoar ’dann he c’hazel c’hoaz !
Anna Ar Gardien a lâre En toull dor he zad pa arrue : — Ma zadig paour, digorret ho tor D’ho merc’h, a zo gleb ’vel ar mor.
 — Petra a newez a t-eûs-te grêt, Na ma ’z out er stum-se em strouillet ? — Newentis a-walc’h am eus me grêt, Tric’houec’h den-jentil am eus lac’het;
 Lac’het ’m eus ann aotro Mezobran, Ha Mezomeur, ha Mezomorvan ; Lac’het ’m eus ann aotro Runangô, Gwasa merc’hetaër a oa er vro.
 — Mar t-eûs lac’het ann holl dud-se, Te varwo iwe, a-benn tri de. — Oh ! na varwinn ket, na ’benn tri miz, Rag me a ielo beteg Paris.
Anna Ar Gardien a lâre Bars en kêr Gwengam pa arrue : — Pelec’h ’man ar prizon er gêr-man Ma ielo Anna ’r Gardien en-han ?
 — Er prizon, Annaïg, n’efet ket, Warc’hoas, da dek heur, c’hui ’vô krouget ! — Oh ! me ’c’h a da bales ar roue, Da c’houlenn asurans ma buhe.
Anna Ar Gardien a lâre, En pales ar roue p’arrue : — Demad d’ac’h, roue ha rouanes, Me ’zo deut iaouankig d’ho pales.
 — Na pe-seurt torfed hoc’h eus c’hui grêt, ’Wit bea deut ken abred d’hon gwelet ? — Na torfed a-walc’h am eus me grêt, Tric’houec’h den-jentil am eus lac’het ;
Tric’houec’h den-jentil am eus lac’het, O klask difenn out-hô ma gwerc’hted. — Anna ’r Gardien, d’in-me lâret, Na gant pe-seurt armo c’hoariet ?
 — Gant-hê a oa pep a gleve noaz, Ganen-me na oa met ur penn-bâz ; Ganen-me n’oa met ur gelweenn Houarnet er c’hreis hag en daou benn ;
 Houarnet er c’hreis hag en daou benn, Kapabl, sir, da dorri d’ac’h ho penn. — ’Wit-on-me n’ varninn ket ar merc’hed, Barnet ’nn ezhi, itron, mar karet.
 — Ewit mar hi barnan, hag a rinn, Na vô ket d’ar maro hi lakinn ; Me skrivo d’êhi war baper-glaz Em difenn hardis gant he bâz ;
 Me ’skrivo d’êhi war baper-gwenn Em difenn hardis en pep tachenn ; Me ’skrivo d’êhi war baper-ru Ewit bale hardis en pep-tu.
Annna Ar Gardien a lâre Er gêr a Wengam, pa zistroë : — Ma malloz gant-hoc’h, muntrerrienn c’hoenn, C’hui ho poa ma barnet d’ar gordenn !
Kanet gant Marianna Ann Noan, a barouz Duault